## Obrazloženje

Pravni temelj

Zakon o plaćama u lokalnoj i područnoj (regionalnoj) samoupravi („Narodne novine“, broj 28/10 i 10/23)

Uredba o klasifikaciji radnih mjesta u lokalnoj i područnoj (regionalnoj) samoupravi („Narodne novine“ broj 74/10,125/14 i 48/23)

Statut Grada Drniša („Službeni glasnik Grada Drniša“ broj 2/21 i 2/22)

Prijedlogom Odluke o koeficijentima za obračun plaće službenika i namještenika u upravnim tijelima Grada Drniša koeficijenti se utvrđuju sukladno odredbama Uredbe o klasifikaciji radnih mjesta u lokalnoj i područnoj (regionalnoj) samoupravi za svako radno mjesto. Raspon koeficijenata određen je u rasponu od 1,00 do 6,00 sukladno članku 10. Zakona o plaćama u lokalnoj i područnoj (regionalnoj) samoupravi. S obzirom da se koeficijenti za obračun plaća službenika i namještenika nisu mijenjali od 2015. godine („Službeni glasnik Grada Drniša“ broj 1/15) potrebno je uskladiti plaće službenika i namještenika u gradskoj upravi Grada Drniša s postojećim zakonom. Predloženom Odlukom izvršeno je usklađenje pojedinih koeficijenata ovisno o složenosti obavljanja poslova pojedinih radnih mjesta.

**Pravni okvir za donošenje Odluke**

Člankom 10. Stavak 1. Zakona o plaćama u lokalnoj i područnoj (regionalnoj) samoupravi ("Narodne novine", broj 28/10 i 10/23) propisano je da koeficijente za obračun plaće službenika i namještenika u upravnim odjelima i službama jedinica lokalne i područne (regionalne) samouprave određuje odlukom predstavničko tijelo jedinice lokalne i područne (regionalne) samouprave, na prijedlog župana, gradonačelnika, odnosno općinskog načelnika.

Prema Zakonu, plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik, odnosno namještenik raspoređen i osnovice za obračun plaće, uvećan za 0,5% za svaku navršenu godinu radnog staža.

Uredbom o klasifikaciji radnih mjesta u lokalnoj i područnoj (regionalnoj) samoupravi ( “Narodne novine” broj 74/10, 125/14 48/23) propisani su nazivi radnih mjesta, te su radna mjesta svrstana u kategorije, potkategorije, razine i klasifikacijske rangove. Sukladno članku 9. Uredbe, važnost potkategorije i razine potkategorije radnog mjesta u ukupnoj klasifikaciji radnih mjesta određuje se klasifikacijskim rangom. Klasifikacijski rang je osnova za vrednovanje radnih mjesta, a radna mjesta grupirana su u 13 klasifikacijskih rangova.

Prilikom uređivanja plaća, radna mjesta unutar pojedinog klasifikacijskog ranga mogu biti jednako ili različito vrednovama.

Uredbom nisu propisani koeficijenti za pojedina radna mjesta, već je propisano da radna mjesta unutar pojedinog klasifikacijskog ranga mogu biti jednako ili različito vrednovana, ali da radna mjesta s klasifikacijskim rangom višeg rednog broja ne mogu biti vrednovana jednako ili više od radnih mjesta s klasifikacijskim rangom nižega rednog broja.